ย้ำการโพสต์ซื้อ-ขาย “กัญชา” หรือยาเสพติดทุกชนิด ผ่านสื่อสังคมออนไลน์ เป็นการกระทำที่ผิดกฎหมาย
เลขาธิการคณะกรรมการป้องกันและปราบปรามยาเสพติด ย้ำการโพสต์ซื้อ-ขาย “กัญชา” หรือยาเสพติดทุกชนิด ผ่านสื่อสังคมออนไลน์ เป็นการกระทำที่ผิดกฎหมายนายนิยม เติมศรีสุข เลขาธิการคณะกรรมการป้องกันและปราบปรามยาเสพติด หรือ ป.ป.ส. เปิดเผยกรณี ที่มีการโพสต์ภาพ /คลิป VDO /ข้อความต่างๆ ผ่านสื่อสังคมออนไลน์ อาทิ Facebook Line Twitter Instagram มีการประกาศเปิดซื้อ–ขาย หรือสมัครตัวแทนขายยาเสพติด โดยเฉพาะ “กัญชา” เพื่อการรักษาโรคนั้น ถือเป็นการกระทำความผิดเกี่ยวกับยาเสพติดบนเครือข่ายสังคมออนไลน์ พร้อมเน้นย้ำว่า กัญชา ยังเป็นยาเสพติดผิดกฎหมาย ไม่สามารถผลิต นำเข้า ส่งออก จำหน่าย ครอบครอง หรือเสพได้ โดยบทนิรโทษกรรมมีเพื่อเปิดโอกาสให้ผู้มีกัญชาในครอบครองอยู่เดิมใช้ในทางการแพทย์ แต่ยังไม่ได้หมายความว่า เปิดให้บุคคล หน่วยงาน องค์กรผลิต นำเข้า ส่งออก จำหน่าย ครอบครอง หรือเสพได้ หากมีผู้โพสต์ หรือแชร์ภาพ ข้อความที่ฝ่าฝืนการ กระทำความผิดดังกล่าว ต้องมีโทษจำคุกไม่เกิน 2 ปี หรือปรับตั้งแต่ 20,000 - 200,000 บาท หรือทั้งจำทั้งปรับ